Diari Oficial de la Generalitat Valenciana


Sumari del DOGV 6181, del 11-01-2010 (2009/14618)

ORDRE de 21 de desembre de 2009, de la Conselleria d'Indústria, Comerç i Innovació, per la qual s'establixen les bases per a la concessió de subvencions per a accions educatives en matèria de consum per a l'exercici 2010.
-----------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6181

Data del DOGV
:   11-01-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/14929


Data del document
:   21-12-2009

Organisme emissor
:   Conselleria d'Indústria, Comerç i Innovació

Tipus de document
:   Ordre

Anàlisi jurídica

 Descriptors 

:   * ajuda pública

ORDRE de 21 de desembre de 2009, de la Conselleria d'Indústria, Comerç i Innovació, per la qual s'establixen les bases per a la concessió de subvencions per a accions educatives en matèria de consum per a l'exercici 2010. [2009/14647]  
La Conselleria d'Indústria, Comerç i Innovació té atribuïdes, en matèria de consum, les competències previstes en l'article 49 de l'Estatut d'Autonomia de la Comunitat Valenciana i en el Decret 19/2009, de 3 de novembre, del president de la Generalitat, pel qual es determinen les conselleries en què s'organitza l'administració de la Generalitat. Entre els objectius de la política de consum de la Conselleria d'Indústria, Comerç i Innovació es troben aquells tendents a promoure la integració de l'educació del consumidor com un tema transversal en els projectes educatius de tots els centres docents de la Comunitat Valenciana. D'esta manera, el Consell fomenta determinades activitats tendents a garantir aquells programes dirigits a promoure la formació i l'educació de les persones i de la societat en el consum responsable.  
Així mateix, es considera primordial facilitar les vinculacions entre la comunitat educativa, els professionals de consum i l'entorn social, a fi de poder abordar els temes de consum d'una forma interdisciplinària.  
S'assenyala, en virtut del que establix l'article 7.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, que la present convocatòria d'ajudes no necessita ser notificada o comunicada a la Comissió Europea per no reunir tots els requisits de l'apartat 1 de l'article 87 del Tractat CE, ja que les subvencions que es concedisquen en cap cas finançaran activitats econòmiques.  
Així, atenent l'Estatut dels Consumidors i Usuaris de la Comunitat Valenciana com a marc de suport a les accions tendents a la defensa dels drets del consumidor, i a l'empara de les facultats atribuïdes per l'article 28 de la Llei 5/1983, de 30 de desembre, del Consell, i l'article 47 del Text Refós de la Llei d'Hisenda Pública de la Generalitat,   
ORDENE  
Article 1. Objecte  
L'objecte de la present ordre és establir el règim de sol·licitud i concessió d'ajudes, en concurrència competitiva, per a finançar les despeses derivades de la realització de projectes i activitats educatives sobre educació del consumidor.   
Article 2. Finançament  
L'import global màxim destinat a atendre estes ajudes és de 23.000 euros i es finançarà a càrrec de la línia pressupostària T5741 del capítol IV del programa 443.10, consignada en el Projecte de Llei de Pressupostos de la Generalitat per al 2010.  
L'esmentada quantitat global màxima podrà ser ampliada d'acord amb el pressupost disponible.  
Es delega en la directora general de Comerç i Consum l'aprovació d'eixa modificació de l'import global màxim. La resolució que es dicte en l'exercici d'esta delegació serà publicada en el Diari Oficial de la Comunitat Valenciana.  
Article 3. Accions subvencionables  
1. Les subvencions seran destinades a finançar les modalitats d'accions següents:   
a) Projectes que incorporen l'educació del consumidor al currículum oficial del centre, cicle o curs.   
b) Activitats específiques en relació amb els projectes de la Xarxa d'Educació del Consumidor, en el cas que el centre hi estiga adherit.   
c) Elaboració i edició d'unitats didàctiques que desenvolupen aspectes de l'educació del consumidor per a la seua aplicació a l'aula.   
2. Les accions que es presenten hauran d'abordar prioritàriament els temes següents:   
- El consum responsable.  
- La publicitat.  
- Els drets del consumidor.   
- El consumidor i les noves tecnologies.   
- El comerç just i el consum solidari .  
- La seguretat dels productes i servicis.   
3. Les ajudes previstes en la present ordre es destinaran a sufragar les despeses corrents derivades del desenvolupament de les accions que es troben incloses en algun dels apartats següents:   
a) Despeses originades per l'adquisició de material fungible específic per a cada projecte i que no siga l'habitual que s'utilitza en els centres docents per al seu funcionament normal (paper de transparències, rodets de fotografia, cintes per a vídeo, productes de consum, de cosmètica, drogueria, pintures especials, etc.).   
b) Despeses originades per les visites que el professorat i l'alumnat hagen de realitzar per a estudiar i investigar sobre els temes de consum que es treballen (visites a centres de producció, a empreses de publicitat i màrqueting, a centres de documentació en matèria de consum, etc.): despeses de transport i, si és el cas, de manutenció i allotjament, pagaments d'entrades, etc.   
c) Despeses generades per l'edició i publicació d'aspectes concrets del projecte o de la totalitat (edició de fullets, revistes, còmics, vídeos, etc.): despeses d'impremta, d'empreses reproductores de material audiovisual, etc.   
d) Despeses realitzades per l'adquisició de llibres i revistes especialitzades en matèria de consum.   
e) Despeses generades pel professorat i l'alumnat per a la participació en activitats convocades per la Xarxa d'Educació del Consumidor, en el cas que el centre hi estiga adherit.  
f) Despeses generades per l'elaboració i publicació de les unitats didàctiques.  
4. Les despeses relatives a excursions, productes alimentaris o higiènics només seran subvencionables si guarden una estreta relació amb el tema de consum del projecte presentat. En cap cas les ajudes podran destinar-se a despeses d'inversió.   
5. No serà subvencionable l'IVA satisfet per l'adquisició de béns i servicis, excepte en els supòsits de realització d'activitats promogudes per persones o entitats que acrediten documentalment, mitjançant certificat expedit per l'Agència Estatal d'Administració Tributària, la no subjecció o l'exempció de l'impost, o que l'import de l'esmentat impost forma part del cost de l'activitat subvencionable i no és susceptible de recuperació o compensació. En el cas que el sol·licitant haja presentat esta documentació en exercicis anteriors davant de la Direcció General de Comerç i Consum, no caldrà que la torne a presentar. Serà suficient de fer constar esta circumstància en un escrit dirigit a esta direcció general, firmat per la persona que represente l'entitat (associació), o per la mateixa persona sol·licitant (professor/a), on es manifeste expressament que la indicada documentació es manté vigent.  
6. Els projectes seleccionats en esta convocatòria tenen efectes com a formació permanent per al professorat, en virtut del que disposa l'apartat 15 de l'Ordre de 9 de juny de 1994, de la Conselleria d'Educació i Ciència (DOGV núm. 2.328, de data 17.08.1994), i se'n procedirà a la certificació per a cada un dels participants, de conformitat amb el que disposa l'esmentada ordre. En qualsevol cas, se certificarà fins un màxim de 100 hores.   
7. Les ajudes per a les despeses de què tracta este article es referiran a les efectuades des de l'1 de gener fins al 15 d'octubre del 2010, sempre que reunisquen la resta de condicions i requisits establits en la present ordre.   
Article 4. Beneficiaris de les ajudes  
Podran ser beneficiaris de les ajudes els professors i les professores i les associacions d'alumnes i de mares i pares d'alumnes dels centres educatius públics i privats (siguen o no concertats) de la Comunitat Valenciana, que impartisquen algun dels ensenyaments següents:   
- Educació Infantil.   
- Educació Primària.   
- Educació Secundària Obligatòria, Batxiller, Formació Professional i Ensenyaments de Règim Especial.   
- Educació Especial.   
- Educació de les Persones Adultes.   
Article 5. Presentació de sol·licituds i termini   
1. Les sol·licituds per a l'obtenció de les ajudes regulades en la present ordre hauran de presentar-se en imprés normalitzat, acompanyat de l'annex corresponent a l'ajuda sol·licitada. Els documents es podran obtenir en la pàgina web de la Generalitat (www.indi.gva.es/portal/opencms/es/Consumo) a partir de l'endemà de la publicació d'esta convocatòria en el Diari Oficial de la Comunitat Valenciana.  
2. Les esmentades sol·licituds hauran de dirigir-se a la Direcció General de Comerç i Consum i es presentaran en el model normalitzat en el Registre General de la Conselleria d'Indústria, Comerç i Innovació, carrer de Colom, número 32, codi postal 46330 València, o mitjançant qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (en avant, LRJAP).   
En cas d'enviament per correu certificat, la presentació de la documentació en l'oficina de correus corresponent haurà de fer-se d'acord amb el que disposa l'article 31 del Reial Decret 1.829/1999, de 3 de desembre, pel qual s'aprova el Reglament pel qual es regula la prestació dels servicis postals, per desplegar el que establix la Llei 24/1998, del Servici Postal Universal i de Liberalització dels Servicis Postals, en sobre obert, a fi que l'exemplar destinat a la Direcció General de Comerç i Consum siga datat i segellat per l'oficina de correus corresponent. S'entendrà com a data vàlida de presentació aquella que aparega en el segell de l'oficina de correus que s'haja imprés sobre la sol·licitud presentada.  
Així mateix, podrà fer-se la presentació telemàtica de les sol·licituds i per a això s'accedirà al catàleg de servicis públics interactius de la Generalitat, accessibles a través de: www.tramita.gva.es i se seleccionarà el servici corresponent. Per a poder accedir a este sistema telemàtic, el sol·licitant haurà de disposar de firma electrònica avançada, bé amb el certificat reconegut d'entitat (persones jurídiques), o bé amb el certificat reconegut per a ciutadans (persona física), ambdós emesos per l'autoritat de certificació de la Comunitat Valenciana. En el cas de presentar un certificat digital de persona física i que s'actue en representació d'una persona jurídica, s'haurà d'inscriure prèviament en el Registre de Representacions de la GV. Si alguns dels documents a aportar juntament amb la sol·licitud no poden ser presentats de forma telemàtica, se'n farà el lliurament per registre d'entrada, al més prompte possible i dins del termini establit en l'apartat 5 d'este article.  
3. Les sol·licituds hauran d'anar acompanyades dels documents que a continuació s'indiquen:  
a) Documentació acreditativa i identificadora del sol·licitant:  
a.1) Si és persona física:  
- Original i còpia o còpia compulsada del DNI.  
a.2) Si és persona jurídica:  
- Original i còpia o còpia compulsada de l'acta de constitució i estatuts i inscripció en el registre corresponent.  
- Original i còpia o còpia compulsada de la targeta d'identificació fiscal.  
- Original i còpia o còpia compulsada del DNI del president o de la presidenta de l'associació.  
- Certificat del secretari o la secretària que acredite el nomenament del president o de la presidenta l'associació.  
- Si és el cas, original i còpia o còpia compulsada del DNI de qui actue com a representant de l'entitat, i original i còpia o còpia compulsada de poders actualitzats que n'acrediten la representació.  
b) Programa detallat de l'acció on es concretarà:   
b.1. En el cas de projectes que incorporen l'educació del consumidor al currículum oficial del centre, cicle o curs:  
- Títol del projecte educatiu, professor o professora responsable i relació de la resta de professorat que participe en el projecte, amb indicació del número de DNI.   
- Descripció del projecte i la seua contextualització en el centre educatiu.   
- Formulació d'objectius del projecte i nombre d'alumnes que hi participaran.   
- Metodologia utilitzada.   
- Programació i temporalització de les activitats a desenvolupar per l'alumnat.   
- Criteris i instruments d'avaluació.   
b.2. Per a les activitats relacionades amb la Xarxa d'Educació del Consumidor:  
- Descripció de les activitats específiques que s'han dut a terme per a desenvolupar els projectes o participar en accions de la Xarxa d'Educació del Consumidor.   
b.3. Per a l'elaboració i edició d'unitats didàctiques:  
- Títol i justificació de la unitat didàctica.   
- Descripció de la unitat didàctica i la seua integració en el projecte curricular de centre.   
- Objectius didàctics de la unitat i la seua interrelació amb els objectius generals d'etapa.  
- Continguts de la unitat i la seua relació amb l'adquisició de les competències bàsiques.  
- Activitats a desenvolupar en la unitat.  
- Estratègies didàctiques que s'utilitzaran.  
- Criteris i instruments d'avaluació.  
c) Pressupost detallat per partides de les despeses que originen les distintes accions.  
d) Certificat de l'informe favorable del Consell Escolar del centre.   
e) Dades de domiciliació bancària (fitxa de manteniment de tercers, d'acord amb el model establit per l'Ordre de la Conselleria d'Economia, Hisenda i Ocupació de 31 d'agost de 2007, i certificat de conformitat de l'entitat financera), excepte que s'hagen presentat amb anterioritat davant la Conselleria d'Indústria, Comerç i Innovació i no hagen experimentat variació.   
f) Declaració responsable que acredite que el sol·licitant no és deutor de la Generalitat per reintegrament de subvencions i que no està sotmés a les altres prohibicions per a obtenir la condició de beneficiari establides en l'article 13 de la Llei 38/2003, de 17 de novembre, General de Subvencions (en avant, LGS).  
4. Quan la sol·licitud no reunisca els requisits assenyalats en l'article 70 de la LRJAP, o no s'adjunte la documentació que d'acord amb esta ordre resulte exigible, es demanarà a l'interessat que en el termini de 10 dies esmene la falta o adjunte els documents preceptius, amb indicació que, si no ho fa així, es considerarà que ha desistit de la seua petició.   
5. El termini de presentació de sol·licituds serà de dos mesos, comptats des de l'endemà de la publicació de la present ordre en el Diari Oficial de la Comunitat Valenciana.  
Les sol·licituds que es presenten fora del termini establit no seran admeses a tràmit i se'n resoldrà per extemporaneïtat la inadmissió, la qual serà notificada de forma expressa als interessats.  
6. Els sol·licitants podran executar els projectes des de l'1 de gener del 2010 sense esperar que la concessió de l'ajuda es produïsca i sense que això prejutge la decisió que finalment s'hi adopte.   
Article 6. Instrucció del procediment  
1. La Direcció General de Comerç i Consum de la Generalitat serà la competent per a la instrucció del procediment, en els termes previstos en l'article 24 de la LGS, i podrà realitzar d'ofici totes les actuacions que estime necessàries per a la determinació, el coneixement i la comprovació de les dades en virtut de les quals ha de formular-se la proposta de resolució.   
2. S'establix una fase de preavaluació en la qual l'òrgan instructor verificarà el compliment de les condicions imposades pels articles 3 i 4 d'esta ordre, perquè les accions siguen subvencionables i per a adquirir la condició de beneficiari que no necessiten cap valoració per a la seua apreciació. Si en la fase de preavaluació es resol la inadmissió de la sol·licitud per incompliment d'estes condicions, es notificarà de forma expressa a l'interessat.  
Article 7. Criteris d'avaluació de les sol·licituds  
Per a la concessió de les ajudes es tindran en consideració els criteris següents:   
a) La qualitat i claredat del programa de les accions subvencionables sol·licitades, amb indicació de tots els seus apartats: fins a 60 punts.  
b) L'originalitat i innovació didàctica en el plantejament: fins a 20 punts.  
c) L'adequació del contingut de les esmentades accions als temes prioritaris de l'educació del consumidor que s'assenyalen en l'article 3 de la present ordre: fins a 20 punts.  
Article 8. Avaluació de les sol·licituds i proposta de concessió  
1. Per a l'avaluació de les sol·licituds es constituirà una Comissió de Valoració integrada per personal tècnic de la Direcció General de Comerç i Consum, designat per la directora general a este efecte.  
La Comissió de Valoració estarà composta pel president o presidenta i dos vocals, un dels quals actuarà com a secretari o secretària. En el seu funcionament es regirà pel que establix el capítol II del títol II de la LRJAP.  
2. La Comissió, després de la valoració de les sol·licituds admeses, emetrà un informe amb caràcter de proposta de resolució provisional on es concrete el resultat de l'avaluació d'acord amb els criteris establits en l'article anterior. En este informe s'especificaran les sol·licituds i s'indicaran: les entitats sol·licitants per a les quals es proposa la concessió de subvenció, les actuacions a subvencionar, el pressupost incentivable d'estes i la quantia de subvenció a concedir, amb especificació de la puntuació obtinguda en l'avaluació.  
3. Quan no s'incloguen en el procediment ni siguen tinguts en compte altres fets ni altres al·legacions que les adduïdes pels interessats, la proposta de resolució provisional formulada tindrà el caràcter de definitiva.  
4. Quan l'import de la subvenció continguda en la proposta de resolució provisional siga inferior al que s'inclou en la sol·licitud presentada, se'n podrà demanar al beneficiari la reformulació de conformitat amb l'article 27 de la LGS.  
5. De conformitat amb l'article 24.4 de la LGS l'òrgan instructor emetrà un informe on conste que de la informació que té al seu poder es desprén que els beneficiaris complixen tots els requisits per a accedir a la subvenció.  
Article 9. Resolució de la concessió d'ajudes  
1. Avaluades les sol·licituds, la proposta definitiva de la Comissió de Valoració serà elevada, a través de l'òrgan instructor, al conseller d'Indústria, Comerç i Innovació i vicepresident primer del Consell, el qual dictarà una resolució de concessió de les ajudes on es fixarà expressament el pressupost incentivable a justificar i la quantia de la subvenció concedida, i s'incorporarà, si és el cas, les condicions i obligacions que afecten el desenvolupament de l'actuació objecte de subvenció. La resolució contindrà una desestimació general de la resta de sol·licituds.  
2. El termini màxim per a tramitar, resoldre i notificar les subvencions serà de cinc mesos, comptats des de l'endemà de la publicació de la present orde en el Diari Oficial de la Comunitat Valenciana. Transcorregut el termini sense que s'hi haja dictat una resolució, s'entendrà desestimada la sol·licitud de concessió de l'ajuda en els termes previstos en l'article 44 de la LRJAP.  
3. La resolució es notificarà als interessats en els termes previstos en l'article 58 de la LRJAP.  
4. Les subvencions concedides seran publicades en el Diari Oficial de la Comunitat Valenciana, amb indicació de la convocatòria, programa i crèdit pressupostari a què s'imputen, beneficiari, quantitat concedida i finalitat o finalitats de la subvenció, de conformitat amb l'article 18 de la LGS.  
5. La resolució a què es fa referència en els paràgrafs anteriors posa fi a la via administrativa i contra esta podrà interposar-se potestativament recurs de reposició davant l'òrgan que va dictar l'acte, en el termini d'un mes a partir de l'endemà de la notificació de la resolució corresponent, o bé, directament recurs contenciós administratiu davant de la sala de l'esmentada jurisdicció del Tribunal Superior de Justícia de la Comunitat Valenciana, en el termini de dos mesos comptats des de l'endemà de la notificació de la resolució corresponent. En el cas que s'interpose recurs de reposició, no es podrà interposar recurs contenciós administratiu fins que aquell siga resolt expressament o se n'haja produït la desestimació presumpta. Tot això, sense perjudici que s'utilitze qualsevol altre recurs que s'estime oportú.  
Article 10. Quantia de les ajudes  
1. La quantia de l'ajuda podrà arribar fins al 100 per cent del pressupost incentivable.  
2. En cap cas se subvencionaran projectes o activitats el pressupost incentivable dels quals siga superior a 1.000 euros. Els beneficiaris hauran de justificar el 100 per cent del pressupost incentivable de l'actuació, independentment de la quantia concedida.   
3. L'import de les subvencions concedides en cap cas podrà ser de tal quantia que, aïlladament o en concurrència amb subvencions o ajudes d'altres administracions públiques, o d'altres ens públics o privats, supere el cost de l'actuació a desenvolupar pel beneficiari.  
Article 11. Resolució d'incidències  
1. L'òrgan competent per a la concessió de les ajudes, després del informes previs que estime oportuns, resoldrà les incidències que es produïsquen amb posterioritat a la dita concessió, i en especial els supòsits de:  
- Pròrrogues per a l'execució del projecte i per al compliment de les condicions particulars de la concessió, amb caràcter excepcional.  
- Modificacions justificades del projecte inicial.  
- Pròrrogues del termini per a l'aportació de documents acreditatius de l'execució del projecte als efectes de la liquidació de l'ajuda.  
- Renúncies.  
2. Les modificacions que tinguen lloc com a conseqüència de la resolució d'incidències no podran implicar un canvi en la valoració efectuada per a l'adjudicació de l'ajuda, ni cap altre que puga afectar drets de tercers interessats.  
Article 12. Obligacions dels beneficiaris  
Són obligacions dels beneficiaris:  
a) Realitzar l'activitat que fonamenta la concessió de la subvenció.  
b) Acreditar la realització de l'activitat i el compliment dels requisits i les condicions que determine la concessió de l'ajuda, així com les que deriven de la llei, la seua naturalesa i el seu objecte.  
c) Comunicar com més prompte millor a l'òrgan instructor i, en tot cas, amb suficient antelació respecte de la finalització de l'execució de l'actuació, qualsevol circumstància no prevista que tinga lloc i que puga afectar les condicions que van determinar l'atorgament de la subvenció o dificulte el desenvolupament de l'actuació subvencionada, als efectes de la seua valoració i resolució.  
d) Comunicar, en qualsevol moment de la vigència de l'expedient i, en tot cas, amb anterioritat a la justificació de l'actuació subvencionada, altres ajudes públiques o privades que haguera obtingut o sol·licitat per al mateix projecte amb posterioritat a la data de presentació de la sol·licitud.  
e) Sotmetre's a les actuacions de control financer de la Intervenció General de la Generalitat en relació amb les subvencions o ajudes concedides.  
f) Fer constar de manera explícita en la difusió de les accions subvencionades el suport de la Conselleria d'Indústria, Comerç i Innovació. Quan el projecte consistisca en l'elaboració o edició de materials haurà d'incloure, de forma visible i llegible, la llegenda següent: «Este material ha sigut subvencionat per la Conselleria d'Indústria, Comerç i Innovació en el marc de la convocatòria d'accions educatives en matèria de consum el 2010, i el seu contingut és responsabilitat exclusiva de l'entitat beneficiària»; a més, en la coberta o caràtula de l'esmentat material s'haurà d'incloure el logotip de la Conselleria.  
Article 13. Control de les accions   
La Direcció General de Comerç i Consum realitzarà el control i seguiment de les accions a través de les comprovacions que considere necessàries.   
Article 14. Justificació i liquidació de les ajudes  
1. La liquidació de les ajudes s'efectuarà una vegada executat el projecte en la totalitat o en les fases previstes, d'acord amb la sol·licitud presentada i en els termes fixats per a la concessió de l'ajuda; es podran efectuar pagaments parcials a mesura que s'aporten els corresponents justificants.  
2. Els beneficiaris han de retre justificació del compliment de les condicions imposades en la concessió i de la consecució dels objectius de la subvenció mitjançant la presentació d'un compte justificatiu de cada una de les actuacions subvencionades.  
3. El termini per a presentar el compte justificatiu finalitzarà el 15 d'octubre del 2010, llevat que per circumstàncies concurrents s'establisca un termini distint en la resolució de concessió de l'ajuda o se sol·licite i s'aprove l'ampliació del dit termini en els termes de l'article 70 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions (en avant, RLGS).  
4. El compte justificatiu de cada una de les actuacions subvencionades inclourà la documentació següent:  
a) Una memòria de l'actuació subvencionada en què es justifique el compliment de les obligacions imposades al beneficiari i de les condicions que s'hagueren establit, si és el cas, en la resolució de concessió, amb descripció de les activitats realitzades i dels resultats obtinguts, i en què es confirme la participació en el projecte de cada un dels professors o professores.  
b) Una memòria econòmica justificativa del cost de les activitats realitzades, amb indicació de cada una de les despeses incorregudes. La memòria haurà d'incloure:   
- Declaració responsable de realització de la despesa del professor beneficiari o professora beneficiària de l'ajuda o certificat de realització de la despesa del secretari o secretària de l'associació beneficiària amb el vistiplau del president o presidenta, que manifeste expressament que s'ha complit l'objecte de la subvenció i que inclourà una relació classificada de les despeses de l'activitat, amb identificació del creditor i el document, l'import i la data d'emissió.   
- S'adjuntaran necessàriament els documents originals o còpies compulsades de les despeses realitzades: factures i la resta de documents de valor probatori equivalent, amb validesa en el tràfic juridicomercantil o amb eficàcia administrativa, justificatius de la despesa efectuada, expedits d'acord amb la normativa vigent. Les factures hauran de tenir totes les dades formals que exigix per a la seua expedició el Reial Decret 1.496/2003, de 28 de novembre, pel qual s'aprova el reglament que regula les obligacions de facturació i es modifica el Reglament de l'Impost sobre el Valor Afegit.   
Els desplaçaments es justificaran mitjançant el bitllet o la factura corresponents, en cas d'utilització de transport públic, i en cas que s'use vehicle particular, es valorarà, a efectes de justificació, a 0,20 euros el quilòmetre.   
Haurà d'adjuntar-se, si és el cas, rebut de la persona que ha realitzat el desplaçament, així com certificat d'assistència expedit per l'ens que desenvolupe o coordine les actuacions que originen els desplaçaments. En este certificat s'indicarà el nombre d'assistents a l'actuació corresponent i la data.  
Quan es justifiquen activitats que generen despeses d'hostalatge o restauració, hauran d'adjuntar-se les factures corresponents, i l'import màxim acceptable com a justificació per persona i dia serà de 60 euros per despeses d'hostalatge i de 25 euros per despeses de restauració. Haurà d'indicar-se la relació de persones que han realitzat la despesa i el motiu.  
- Declaració responsable que acredite que el sol·licitant no és deutor per reintegrament de subvencions.  
- Si és el cas, acreditació de l'import, procedència i aplicació dels fons propis i d'altres subvencions i ingressos amb què, a més de la subvenció, hagen sigut finançades les actuacions. Amb esta finalitat el beneficiari presentarà una declaració responsable detallada.   
5. A efectes de justificació es considerarà que la despesa subvencionada s'ha realitzat encara que les factures no hagen sigut efectivament pagades amb anterioritat a la finalització del període de justificació.  
Article 15. Minoració i resolució de l'ajuda concedida   
1. L'alteració d'alguna de les característiques no substancials de l'acció aprovada, l'incompliment d'alguna de les condicions i terminis establits en la resolució, la no-execució o l'execució inadequada de part de la despesa aprovada, la insuficient justificació d'alguna de les despeses efectivament realitzades i la concessió d'altres ajudes públiques o privades, amb posterioritat a la presentació de la sol·licitud, si en conjunt excedixen els límits establits, podrà donar lloc a la minoració de la subvenció concedida.   
2. L'incompliment pel beneficiari de qualsevol dels requisits, les condicions i la resta de circumstàncies que originaren l'atorgament de la subvenció, així com l'incompliment de les obligacions imposades al beneficiari, la variació de la finalitat de l'actuació o la falta de justificació de la realització, donarà lloc a la incoació per l'òrgan competent per a la concessió de les ajudes del corresponent expedient, que podrà finalitzar, si és el cas, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.   
DISPOSICIONS ADDICIONALS  
Primera  
La concessió de les ajudes previstes en esta ordre estarà condicionada a l'existència de crèdit adequat i suficient per a això en els pressupostos de la Generalitat per a l'exercici 2010, d'acord amb l'Ordre de 26 de setembre de 1994, de la Conselleria d'Economia i Hisenda, sobre tramitació anticipada d'expedients de despesa.  
Segona  
1. En el cas que els documents que han d'acompanyar la sol·licitud de concessió de les ajudes ja estigueren en poder de qualsevol òrgan de l'administració actuant, el sol·licitant podrà acollir-se al que establix l'apartat f) de l'article 35 de la LRJPAC, sempre que s'hi facen constar la data i l'òrgan o dependència on es presentaren o, si és el cas, s'emeteren, i que no hagen transcorregut més de cinc anys des de la finalització del procediment a què corresponguen.   
2. En els supòsits d'impossibilitat material d'obtenir la documentació, l'òrgan competent podrà demanar-ne al sol·licitant la presentació o, si de cas hi manca, l'acreditació per altres mitjans dels requisits a què fa referència el document.   
DISPOSICIONS FINALS  
Primera  
La Conselleria d'Indústria, Comerç i Innovació tindrà el dret de publicar els projectes i les unitats didàctiques subvencionades. Així mateix, la Conselleria es reserva la facultat d'incorporar-les a la seua pàgina web.   
Segona  
Es faculta el secretari autonòmic d'Indústria, Comerç i Innovació per a dictar les disposicions i adoptar les mesures que considere oportunes per al desplegament i aplicació del que s'ha disposat en la present ordre.   
Tercera   
La present ordre entrarà en vigor l'endemà de la publicació en el Diari Oficial de la Comunitat Valenciana.  
València, 21 de desembre de 2009  
El conseller d'Indústria, Comerç i Innovació i   
vicepresident primer del Consell,  
VICENTE RAMBLA MOMPLET